ધનલક્ષ્મી મુદ્દલિયાર દસ વર્ષની ઉંમરે તામિલનાડુથી મુંબઈ આવી હતી. માટુંગાની ઝૂંપડપટ્ટીમાં તે રહેતી હતી. ધનલક્ષ્મીનો પતિ કચરો ઉઠાવવાનો કોન્ટ્રાક્ટ લેતો હતો. બે દીકરા હતા. ખાધે-પીધે સુખી પરિવારમાં એક જ તકલીફ હતી. એ તકલીફ એટલે લક્ષ્મીનો પતિ ખૂબ શરાબ પીતો અને બધા જ રૃપિયા શરાબ પાછળ ઉડાવી દેતો. જ્યારે મોટો દીકરો પાંચ વર્ષનો હતો ત્યારે લક્ષ્મીના પતિનું મૃત્યુ થયું. બધું જ ખતમ થઈ ગયું. જે પરિવાર ખાધે-પીધે સુખી-સંપન્ન હતો, ત્યાં બધું તહેસનહેસ થઈ ગયું. પરિવારનું ગુજરાન ચલાવવા માટે લક્ષ્મી કામ શોધવા લાગી, પણ યુવાન હોવાને કારણે કોઈ લક્ષ્મીને કામ નહોતું આપતું. ઝૂંપડપટ્ટીમાં બે બાળકો સાથે રહેનારી યુવાન વિધવા લક્ષ્મીની પાસે પુરુષો બીજા પ્રકારની અપેક્ષા રાખતા હતા. લક્ષ્મી આખરે હતાશ થઈ ગઈ. તે પોતાની પડોશમાં રહેતી આક્કાને કામ વિશે પૂછવા લાગી, ત્યારે આક્કાએ જવાબ આપ્યો કે તે જે.જે. સ્કૂલ ઓફ આટ્ર્સમાં ઝાડુ મારવાનું કામ કરે છે, પણ એ મહિલા લક્ષ્મીને ક્યારેય પોતાની સાથે લઈને ન ગઈ. એક દિવસ લક્ષ્મી એ મહિલાનો પીછો કરતાં-કરતાં જે.જે. સ્કૂલ ઓફ આટ્ર્સમાં પહોંચી ગઈ. વૉચમેને લક્ષ્મીને રોકી અને પૂછપરછ કરી ત્યારે લક્ષ્મીએ કહ્યું કે, તે કામની શોધ માટે આવી છે. લક્ષ્મીએ અંદર જઈને એક બારીમાંથી અંદર ખંડમાં ઝાંખીને જોયું ત્યારે તે મહિલા વિદ્યાર્થીઓની સામે ન્યૂડ પોઝમાં બેઠી હતી. બધાં વિદ્યાર્થીઓ તેનું ડ્રોઇંગ બનાવી રહ્યા હતા. આ જોઈને લક્ષ્મીને આશ્ચર્ય થયું. લક્ષ્મીએ એ મહિલાને પૂછ્યું કે આ કેવા પ્રકારનું કામ તે કરી રહી છે. ત્યારે મહિલાએ જવાબ આપ્યો કે, આ વિદ્યાર્થીઓનો અભ્યાસક્રમ છે. તેઓ મારા શરીરનો અભ્યાસ કરી રહ્યા છે. હું આ જ કામ કરું છું અને મને તેમાં કોઈ લજ્જા નથી આવતી. તું પણ કર. એ દિવસે લક્ષ્મીએ ન્યૂડ પેઇન્ટિંગ માટે મૉડેલિંગનું કામ શરૃ કર્યું. તે ખૂબ રડી, પણ બાળકોનો ચહેરો યાદ આવતા તેણે હિંમત એકઠી કરી અને આ કામ ચાલુ રાખ્યું. છેલ્લાં ૨૫ વર્ષોથી લક્ષ્મી જે.જે. સ્કૂલ ઓફ આટ્ર્સમાં ઝાડુ મારવાની સાથે વિદ્યાર્થીઓ માટે ન્યૂડ મૉડેલ તરીકેનું કામ પણ કરે છે. વિદ્યાર્થીઓ લક્ષ્મીને અમ્મા કહીને સંબોધે છે. વિદ્યાર્થીઓ માટે અમ્મા ઈશ્વર સમાન છે, જે તેમના અભ્યાસક્રમ માટે પોઝ આપે છે અને તેમની કલાને આકાર આપવામાં મદદ કરે છે. કોઈ પણ વિદ્યાર્થી અમ્માને ક્યારેય ખરાબ નજરથી નથી જોતો. બધાં આદરની નજરથી જુએ છે. પોતાના પરિવારની વ્યક્તિની પેઠે હંમેશાં દરેક વ્યક્તિ અમ્માની સાથે પ્રેમથી વર્તતો આવ્યો છે. શું આ પ્રકારનો આદર અને પ્રેમ લક્ષ્મીને શરીર ભૂખ્યા સમાજ પાસેથી મળી શક્યો હોત? લક્ષ્મી જ્યારે પણ કોઈની પાસે કામ માગવા જતી ત્યારે સૌ કોઈ પહેલાં તો તેના દેહ તરફ જ કુદૃષ્ટિ નાંખતા. અમ્મા કલાકો સુધી પોતાના વિદ્યાર્થીઓ સામે ન્યૂડ બેસી રહી અને વિદ્યાર્થીઓ તેની દેહરચનાને કાગળ પર ઉતારતા રહ્યા, પણ ક્યારેય કોઈએ કોઈ પણ પ્રકારનો ખરાબ વ્યવહાર નથી કર્યો. વિદ્યાર્થીઓએ અમ્માને મા માની અને ઈશ્વરનો દરજ્જો આપ્યો. ન્યૂડ મૉડેલને ઈશ્વરનો દરજ્જો આપનારો કોઈ આર્ટિસ્ટ ક્યારેય પોતાની કલાને ઉભારવા માટે કોઈ સ્ત્રીનું અપમાન કરી શકે ખરો? અમ્માના દીકરા શ્રીગણેશને તેની મા શું કામ કરે છે તેના વિશે ખ્યાલ નહોતો, પણ જ્યારે ફિલ્મ રિલીઝ થઈ ત્યાર બાદ તેની માનું સત્ય તેની સામે આવ્યું. ‘અભિયાન’એ જ્યારે શ્રીગણેશને પૂછ્યું કે તમે તમારી મા વિશે શું કહેવા માગો છો… ત્યારે તેમણે માત્ર બે જ વાક્યો કહ્યા. તેમનું કહેવું હતું કે પહેલાં તો મારી મા મારા માટે ફ્કત મા જ હતી, પણ આજે હવે તેણે ઈશ્વરનો દરજ્જો હાંસલ કરી લીધો. મા વિશે આનાથી વિશેષ કશું કહેવા માટે મારી પાસે શબ્દો નથી.